રાજકોટ તા.૧૪: સિવિલ હોસ્પિટલ કમ્પાઉન્ડની કે. ટી. ચિલ્ડ્રન હોસ્પિટલમાં બાળ દર્દીઓને ખુબ જ સારી સારવાર મળે છે. ૧૦ વર્ષની પાયલ (ભૂમિ) નામની બાળાને અહિના પીઆઇસીયુ (પિડીયાટ્રીક આઇસીયુ)માં સતત ૯૪ દિવસ સુધી ડોકટરોએ સારવાર આપી નવું જીવન બક્ષ્યું છે. ડોકટરોની અને સ્ટાફની સતત મહેતન અને લગનથી બાળાના પરિવારજનો અત્યંત ગદ્દગદીત થઇ ગયા હતાં. મુળ સોમનાથ વેરાવળના અને હાલ શાપર (વે)માં સ્થાયી થયેલા મનસુખભાઇ અમરાભાઇ રાઠોડની ૧૦ વર્ષની પુત્રી પાયલ કે જે ધોરણ-૫માં ભણે છે તેને એક દિવસ શાળાએથી છુટીને ઘરે આવી અને એકાએક પગ જકડાઇ જતાં તેમજ ચાલવાનું પણ બંધ થઇ જતાં તે રડવા માંડી હતી. પરિવારજનોને એક થયું કે રમતાં-રમતાં પગ મચકોડાઇ ગયો હતો. બાદમાં ચિકનગુનીયા સમજી સ્થાનિક ડોકટરની દવા લેવાઇ. પણ ફેર ન પડતાં રાજકોટ ૧૩/૧૦/૧૭ના રોજ કે. ટી. ચિલ્ડ્રન હોસ્પિટલમાં દાખલ કરાઇ હતી.